Manawi pamanggih makatên punika dipun tindakakên, têgêsipun namung dumunung nyuda kaluhuranipun para nata lan para karajan Jawi, amargi samangke srawunganipun sanadyan namung padintênan sampun kalihan gupêrnur, ing têmbe namung badhe kalihan residhèn kemawon, môngka residhèn wau kawêngku ing gupêrnur, dados sêsrawunganipun para nata botên kalihan wakiling pamarentah, nanging namung kalihan wakiling wakilipun pamarentah kemawon. Makatên malih wakilipun pamarentah namung badhe satunggal, môngka pamawas kula wêwaton prajanjian dalêm, karajan wau wênang kagungan wakiling pamarentah piyambak.